Mogens Lønborg (KF), 2004-02-06:
udtryk for sund fornuft.
Der er tale om en lov, som blev gennemført for mindre end halvandet år siden; en lov, som indebar, at man gik ind på et helt nyt område, hvor man gav de ældre mulighed for at vælge, hvor man brød det kommunale monopol.
Det er klart, at et så nyt område nødvendigvis må indebære, at der vil være ting, der skal justeres.
Det er lige præcis det, som det her lovforslag er et udtryk for. Det er ikke kun de ældre, som har fået en valgfrihed, det er også kommunerne.
For i loven, som den blev gennemført, er der en mulighed for, at kommunerne kan vælge mellem to modeller: en godkendelsesmodel og en udbudsmodel.
Godkendelsesmodellen har der faktisk ikke været nogen problemer med.
Men det har vist sig i en lang række tilfælde, at en lang række kommnuer ikke reelt har kunnet anvende udbudsmodellen, fordi der er nogle barrierer.
Det er lige præcis de ting, der nu skal fjernes med det lovforslag, som ligger her.
På madserviceområdet har det i mange kommuner vist sig at være umuligt at finde fem leverandører, hvilket er lovens krav, og derfor er det sund fornuft, at man slækker på det krav og siger, at som et minimumskrav skal mindst to kontrakter indgås. Så vil nogle spørge: Er det så ikke udtryk for, at man får mindre konkurrence?
Nej, det er det ikke, og igen, det er kommunen, der må vælge.
Er der fem leverandører, der er dygtige, og som kommer med nogle gode priser, er der jo ikke noget i vejen for, at man kan lave fem kontrakter.
Men hvis der kun er tre, som er interesserede, vil den nuværende lov umuliggøre, at man kan anvende udbudsmodellen.
Så det er sund fornuft. To andre barrierer bliver fjernet.
Det har været et problem med en 2-års-regel for kontraktperioden.
Det er meget kort tid for en virksomhed at skulle operere i og ikke vide, om den kan få en genforhandling.
Derfor er den barriere fjernet.
Tilsvarende er den barriere, der gik på, at hvis man tilbød noget med personlig pleje, skulle man også kunne tilbyde det på plejehjem, fjernet.
Når disse barrierer er fjernet, er der ingen tvivl om, at udbudsmodellen vil få en reel chance.
Kommunerne får et reelt valgt mellem de to modeller.
Jeg vil godt sige lidt om hele ordningens succeskriterier, som har været bragt frem her i debatten.
Nu er det jo ikke sådan, at ordningens succes alene skal måles på, hvor mange ældre der rent faktisk fravælger den kommunale hjemmepleje til fordel for en privat.
Det kan ikke være et succeskriterium alene.
Man må da sandelig håbe, og det er jo også tilfældet, at mange ældre heldigvis er tilfredse med den hjemmepleje, som de har fået igennem årene.
En anden ting, man også skal betænke, er, at når vi netop taler om ældre, er det ikke lige præcis en gruppe, som sådan lider af zapperkulturen, hvor man skifter fra den ene dag til den anden.
Specielt når det gælder noget med at komme ind i ens eget hjem, er det klart, at selve det at vælge fra og vælge en anden til selvfølgelig er noget, man nøje overvejer.
Så jeg mener ikke, at det er rimeligt at vurdere den her ordning på, hvor mange der har benyttet sig af den.
Et succeskriterium i sig selv er jo, at der er en valgmulighed, at man har tiltro til, at det enkelte ældre menneske selv er i stand til at tage ansvar for eget liv og vælge, hvilken hjemmehjælp vedkommende ønsker.
Det er i sig selv en succes ved den her ordning.
Jeg synes også, det er vigtigt lige at notere, at i de høringssvar, der er kommet, har Ældre Sagen givet udtryk for en positiv holdning over for det her lovforslag.
De bemærker så også, at af de to modeller, som kommunerne kan vælge mellem, ønsker de først og fremmest godkendelsesmodellen, men de hilser velkommen, at vi får fjernet de her barrierer, så kommunerne får et reelt valg.
Det er selvfølgelig mindre glædeligt at konstatere, at FOA er negative, men i deres høringssvar er det tydeligt, at deres holdning går generelt på hele ordningen.
Nu kan man måske heller ikke helt forvente, at en organisation, der hedder Forbundet for Offentligt Ansatte, skal være specielt glade for en ordning, som netop muliggør, at man kan flytte nogle opgaver til det private. Alt i alt synes jeg, det er et rigtig godt forslag, som vi fra Det Konservative Folkepartis side gerne vil støtte.